ddrg/super_eurlex huggingface dataset:
ΠΡΟΣΧΕΔΙΟ ΔΙΟΡΘΩΤΙΚΟΥ ΠΡΟΫΠΟΛΟΓΙΣΜΟΥ ΑΡΙΘ. 7 ΣΤΟΝ ΠΡΟΫΠΟΛΟΓΙΣΜΟ ΤΟΥ 2004 - ΓΕΝΙΚΗ ΚΑΤΑΣΤΑΣΗ ΕΣΟΔΩΝ

(υποβληθέν από την Επιτροπή)

Έχοντας υπόψη:

- τη συνθήκη για την ίδρυση της Ευρωπαϊκής Κοινότητας και ιδίως το άρθρο 272,

- τη συνθήκη για την ίδρυση της Ευρωπαϊκής Κοινότητας Ατομικής Ενέργειας και ιδίως το άρθρο 177,

- τον κανονισμό (EΚ, Eυρατόμ) αριθ. 1605/2002 του Συμβουλίου της 25ης Ιουνίου 2002 για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων [1], και ιδίως τα άρθρα 15 και 37,

[1] ΕΕ L 248, 16.9.2002, σ. 1.

Η Ευρωπαϊκή Επιτροπή διαβιβάζει στην αρμόδια για τον προϋπολογισμό αρχή το προσχέδιο του διορθωτικού προϋπολογισμού αριθ. 7 στον προϋπολογισμό του 2004 για τους λόγους που αναφέρονται στην αιτιολογική έκθεση που ακολουθεί.

***

ΠΕΡΙΕΧΟΜΕΝΑ

EXPLANATORY MEMORANDUM

ΓΕΝΙΚΗ ΚΑΤΑΣΤΑΣΗ ΕΣΟΔΩΝ

Η γενική κατάσταση εσόδων διαβιβάζεται χωριστά μέσω του συστήματος SEI-BUD. Επισυνάπτεται με τη μορφή τεχνικού παραρτήματος, εν είδει παραδείγματος, γλωσσική απόδοση του κειμένου.

ΑΙΤΙΟΛΟΓΙΚΗ ΕΚΘΕΣΗ

Το παρόν προσχέδιο διορθωτικού προϋπολογισμού (ΠΣΠ) αποσκοπεί στην εγγραφή στον προϋπολογισμό του πλεονάσματος που προέκυψε από την εκτέλεση κατά το οικονομικό έτος 2003. Όπως προβλέπει το άρθρο 15 του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων [2], πρόκειται για το μοναδικό αντικείμενο του παρόντος ΠΣΔΠ και υποβάλλεται εντός 15 ημερών από την υποβολή των προσωρινών λογαριασμών η οποία πραγματοποιήθηκε την 1η Μαΐου 2004.

[2] ΕΕ L 248, 16.9.2002, Σ. 1.

1. ΈΣΟΔΑ

1.1. Υπόλοιπο του προϋπολογισμού 2003

Η εκτέλεση του προϋπολογισμού κατά το οικονομικό έτος 2003 παρουσιάζει πλεόνασμα 5 469 843 705,65 ευρώ το οποίο οφείλεται στην εγγραφή περισσότερων εσόδων από τα πραγματικά (+850 023 235,85 ευρώ), σε χαμηλότερες δαπάνες σε σχέση με τις προβλέψεις (+4 728 809 433,65 ευρώ) και σε αρνητικό υπόλοιπο όσον αφορά τις νομισματικές συναλλαγές (- 108 988 963,62 ευρώ).

Η εγγραφή περισσότερων εσόδων αναλύεται ανά τίτλο ως εξής:

>ΘΕΣΗ ΠIΝΑΚΑ>

Η μειωμένη κατανάλωση πιστώσεων πληρωμών το 2003 μπορεί να αναλυθεί ανά τομέα των δημοσιονομικών προοπτικών ως εξής.

>ΘΕΣΗ ΠIΝΑΚΑ>

* Δεν περιλαμβάνονται οι πιστώσεις πληρωμών που αντιστοιχούν σε έσοδα για ειδικό προορισμό.

Η εγγραφή στον προϋπολογισμό του πλεονάσματος θα μειώσει αντίστοιχα τη συνολική συμμετοχή των κρατών μελών στη χρηματοδότηση του προϋπολογισμού της ΕΕ. Ωστόσο, η επίπτωση ανά κράτος μέλος της συνολικής αυτής μείωσης επηρεάζεται και από την ενημερωμένη πρόβλεψη ιδίων πόρων που περιλαμβάνει το ενημερωμένο ποσό της διόρθωσης του ΗΒ και την εγγραφή στον προϋπολογισμό του πλεονάσματος του Ταμείου Εγγύησης για τα εξωτερικά δάνεια. Τούτο θα αποτελέσει το αντικείμενο χωριστού προσχεδίου διορθωτικού προϋπολογισμού το οποίο θα υποβληθεί από την Επιτροπή στα τέλη Μαΐου και αναμένεται να μεταβάλει περαιτέρω τα ποσά των συμμετοχών ανά χώρα.
ΓΝΩΜΗ ΤΗΣ ΕΠΙΤΡΟΠΗΣ επί του αιτήματος της Ιρλανδίας να αποδεχτεί την οδηγία 2001/55/ΕΚ σχετικά με τις ελάχιστες προδιαγραφές παροχής προσωρινής προστασίας σε περίπτωση μαζικής εισροής εκτοπισθέντων και μέτρα για τη δίκαιη κατανομή των βαρών μεταξύ κρατών μελών όσον αφορά την υποδοχή και την αντιμετώπιση των συνεπειών της υποδοχής αυτών των ατόμων

I. Εισαγωγή

1. Στις 20 Ιουλίου 2001, το Συμβούλιο εξέδωσε την οδηγία 2001/55/ΕΚ σχετικά με τις ελάχιστες προδιαγραφές παροχής προσωρινής προστασίας σε περίπτωση μαζικής εισροής εκτοπισθέντων και μέτρα για τη δίκαιη κατανομή των βαρών μεταξύ κρατών μελών όσον αφορά την υποδοχή και την αντιμετώπιση των συνεπειών της υποδοχής αυτών των ατόμων (στο εξής η "οδηγία 2001/55/ΕΚ") [1]. Σύμφωνα με το άρθρο 1 του Πρωτοκόλλου για τη θέση του Ηνωμένου Βασιλείου και της Ιρλανδίας, η Ιρλανδία δεν συμμετείχε στην έκδοση της εν λόγω οδηγίας.

[1] ΕΕ L 212 της 7ης Αυγούστου 2001, σ. 12-21

2. Ωστόσο, δυνάμει του άρθρου 4 του εν λόγω Πρωτοκόλλου, "η Ιρλανδία μπορεί, ανά πάσα στιγμή μετά από τη θέσπιση μέτρου από το Συμβούλιο σύμφωνα με τον Τίτλο IV (πρώην Τίτλος IIIA) της Συνθήκης περί ιδρύσεως της Ευρωπαϊκής Κοινότητας, να κοινοποιήσει στο Συμβούλιο και την Επιτροπή την πρόθεσή της να αποδεχτεί το εν λόγω μέτρο. Στην περίπτωση αυτή, εφαρμόζεται mutatis mutandis η διαδικασία που προβλέπεται στο άρθρο 11A (πρώην άρθρο 5a(3)) της Συνθήκης περί ιδρύσεως της Ευρωπαϊκής Κοινότητας".

3. Με επιστολή της 11ης Απριλίου 2003, την οποία έλαβε η Επιτροπή στις 6 Μαΐου 2003, η Ιρλανδία κοινοποίησε στην Επιτροπή την πρόθεσή της να αποδεχτεί την οδηγία 2001/55/ΕΚ.

4. Σύμφωνα με το άρθρο 11A της Συνθήκης περί ιδρύσεως της Ευρωπαϊκής Κοινότητας "κάθε κράτος μέλος που επιθυμεί να συμμετάσχει σε ενισχυμένη συνεργασία, η οποία καθιερώνεται βάσει του άρθρου 11, κοινοποιεί την πρόθεσή του στο Συμβούλιο και την Επιτροπή, η οποία διαβιβάζει γνώμη στο Συμβούλιο, εντός προθεσμίας τριών μηνών από την ημερομηνία παραλαβής της κοινοποίησης. Η Επιτροπή αποφασίζει για το θέμα αυτό, καθώς και για ενδεχόμενες ειδικές διατάξεις που τυχόν κρίνει αναγκαίες, εντός προθεσμίας τεσσάρων μηνών από την ημερομηνία παραλαβής της κοινοποίησης".

5. Σύμφωνα με τις διατάξεις του προαναφερθέντος άρθρου, η Επιτροπή διατυπώνει στο Συμβούλιο την ακόλουθη γνώμη.

II. Γνώμη

Η Επιτροπή καλωσορίζει το αίτημα της Ιρλανδίας να αποδεχτεί την οδηγία 2001/55/ΕΚ, η οποία συνιστά σημαντικό στοιχείο της κοινοτικής πολιτικής για το άσυλο και, κατά συνέπεια, διατυπώνει ευνοϊκή γνώμη όσον αφορά την εν λόγω συμμετοχή.

Ως ειδική διάταξη, η Επιτροπή είναι της γνώμης ότι η οδηγία πρέπει να αρχίσει να ισχύει για την Ιρλανδία από την ημερομηνία κοινοποίησης σε αυτήν της απόφασης της Επιτροπής επί του σχετικού αιτήματός της και, επί πλέον, ότι η Ιρλανδία πρέπει να θέσει σε ισχύ τις αναγκαίες νομοθετικές, κανονιστικές και διοικητικές διατάξεις ώστε να συμμορφωθεί με την οδηγία 2001/55/ΕΚ το αργότερο μέχρι τις 31 Δεκεμβρίου 2003.
ΓΝΩΜΗ ΤΗΣ ΕΠΙΤΡΟΠΗΣ όσον αφορά το σχέδιο απόφασης του Συμβουλίου σχετικά με την αναθεώρηση του καταστατικού της Επιτροπής Οικονομικής Πολιτικής

Σύμφωνα με το άρθρο 209 της Συνθήκης για την ίδρυση της Ευρωπαϊκής Κοινότητας, το Συμβούλιο, μετά από γνώμη της Επιτροπής, καθορίζει το νομικό καθεστώς των Επιτροπών. Το Συμβούλιο, με επιστολή της 20ής Μαΐου 2003, ζήτησε τη γνώμη της Επιτροπής σχετικά με την αναθεώρηση της σύνθεσης και του καταστατικού της Επιτροπής Οικονομικής Πολιτικής που καθορίζονται μέχρι σήμερα στην απόφαση του Συμβουλίου της 29ης Σεπτεμβρίου 2000 (2000/604/EΚ).

Η αναθεώρηση προτείνεται προκειμένου να γίνουν οι απαιτούμενες διευθετήσεις ενόψει της διεύρυνσης της Ευρωπαϊκής Ένωσης σε 25 κράτη μέλη. Προκειμένου να συνεχίσει η εν λόγω επιτροπή να εργάζεται αποτελεσματικά, το σχέδιο απόφασης του Συμβουλίου προτείνει, η Επιτροπή και η Ευρωπαϊκή Κεντρική Τράπεζα, να ορίζουν εκάστη από δύο αντί για τέσσερα μέλη στην επιτροπή αυτή.

Η Επιτροπή θεωρεί ορθή την προτεινόμενη αναθεώρηση του καταστατικού. Η αναθεώρηση δεν επηρεάζει τον ρόλο της Επιτροπής στην εν λόγω επιτροπή.
ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου που τροποποιεί για εικοστή πέμπτη φορά την οδηγία 76/769/ΕΟΚ του Συμβουλίου σχετικά με τους περιορισμούς κυκλοφορίας στην αγορά και χρήσεως ορισμένων επικίνδυνων ουσιών και παρασκευασμάτων (ουσιών που έχουν ταξινομηθεί ως καρκινογόνες, μεταλλαξιογόνες ή τοξικές για την αναπαραγωγή - κ/μ/τ)

2002/0040 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου που τροποποιεί για εικοστή πέμπτη φορά την οδηγία 76/769/ΕΟΚ του Συμβουλίου σχετικά με τους περιορισμούς κυκλοφορίας στην αγορά και χρήσεως ορισμένων επικίνδυνων ουσιών και παρασκευασμάτων (ουσιών που έχουν ταξινομηθεί ως καρκινογόνες, μεταλλαξιογόνες ή τοξικές για την αναπαραγωγή - κ/μ/τ)

1. Εξέλιξη της διαδικασίας

- Η προαναφερόμενη πρόταση [COM(2002) 70 τελικό] εκδόθηκε από την Επιτροπή στις 12 Φεβρουαρίου 2002 και στη συνέχεια διαβιβάστηκε στο Συμβούλιο και στο Ευρωπαϊκό Κοινοβούλιο.

- Το Ευρωπαϊκό Κοινοβούλιο ενέκρινε την πρόταση με τροπολογίες σε πρώτη ανάγνωση στις 11 Ιουνίου 2002.

- Η Επιτροπή απέρριψε τις τροπολογίες του Ευρωπαϊκού Κοινοβουλίου.

- Η Ευρωπαϊκή Οικονομική και Κοινωνική Επιτροπή εξέδωσε τη γνωμοδότησή της στις 29 Μαΐου 2002.

- To Συμβούλιο ενέκρινε την Κοινή του Θέση στις 21 Ιανουαρίου 2003.

2. Στόχος της οδηγίας

Η πρόταση βασίζεται στο άρθρο 95 της συνθήκης και έχει τους ακόλουθους δύο στόχους:

- τη διατήρηση της εσωτερικής αγοράς με την εισαγωγή εναρμονισμένων διατάξεων όσον αφορά την κυκλοφορία στην αγορά και χρήση ουσιών που έχουν ταξινομηθεί ως καρκινογόνες, μεταλλαξιογόνες ή τοξικές για την αναπαραγωγή (κ/μ/τ).

- τη διασφάλιση υψηλού επιπέδου προστασίας της υγείας και του περιβάλλοντος μέσω του περιορισμού της κυκλοφορίας στην αγορά και της χρήσης ουσιών που έχουν ταξινομηθεί ως καρκινογόνες, μεταλλαξιογόνες ή τοξικές για την αναπαραγωγή και των παρασκευασμάτων που περιέχουν τέτοιες ουσίες.

3. Παρατηρήσεις στην κοινή θέση

Η κοινή θέση ανταποκρίνεται στην πρόταση της Επιτροπής και το Συμβούλιο, απορρίπτει τις πέντε τροπολογίες που ενέκρινε το Ευρωπαϊκό Κοινοβούλιο, όπως το έκανε η Επιτροπή.

4. Συμπέρασμα

Η Επιτροπή στηρίζει την κοινή θέση, που εξέδωσε ομόφωνα το Συμβούλιο και που ανταποκρίνεται στην πρότασή της.
ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου σχετικά με το στατιστικό πρόγραμμα της Κοινότητας την περίοδο 2003 - 2007

1- ΙΣΤΟΡΙΚΟ

Ημερομηνία διαβίβασης της πρότασης στο ΕΚ και στο Συμβούλιο (έγγραφο COM(2001) 683 τελικό - 2001/0281 COD): // 28 Noεμβρίου 2001.

Ημερομηνία γνωμοδότησης της Οικονομικής και Κοινωνικής Επιτροπής: // 20 Mαρτίου 2002.

Ημερομηνία της γνωμοδότησης του Ευρωπαϊκού Κοινοβουλίου, σε πρώτη ανάγνωση: // 25 Aπριλίου 2002.

//

Ημερομηνία έγκρισης της κοινής θέσης: // 30.9.2002

2- ΣΚΟΠΟΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Το προτεινόμενο πενταετές πρόγραμμα για την περίοδο 2003 - 2007 είναι το έκτο διαδοχικό μεσοπρόθεσμο πρόγραμμα εργασίας που εκπονήθηκε από την Eurostat. Σκοπός κάθε προγράμματος είναι να παρέχει μια επισκόπηση των στρατηγικών, των προτεραιοτήτων και των σχεδίων εργασίας που προβλέπονται για κάθε περίοδο προγραμματισμού. Τα πενταετή προγράμματα υποστηρίζονται από ετήσια προγράμματα που παρέχουν αναλυτικότερους στόχους εργασίας για κάθε έτος.

Ο κανονισμός (ΕΚ) αριθ. 322/97 [1] του Συμβουλίου σχετικά με τις κοινοτικές στατιστικές απαιτεί την εκπόνηση ενός κοινοτικού στατιστικού προγράμματος "το οποίο καθορίζει τους προσανατολισμούς, τους κύριους τομείς και τους στόχους των δράσεων που προβλέπονται για περίοδο όχι μεγαλύτερη των πέντε ετών."

[1] ΕΕ L 52, 22.2.1997, σ. 1.

Η προτεινόμενη απόφαση υπόκειται στη διαδικασία συναπόφασης, δυνάμει του άρθρου 285 της Συνθήκης για την ίδρυση της Ευρωπαϊκής Κοινότητας.

3- ΠΑΡΑΤΗΡΗΣΕΙΣ ΓΙΑ ΤΗΝ ΚΟΙΝΗ ΘΕΣΗ

3.1 Γενικές παρατηρήσεις για την κοινή θέση

Οι αλλαγές που επιφέρει η κοινή θέση είναι κυρίως αποσαφηνίσεις τεχνικού χαρακτήρα και συνεπώς δεν συνιστούν ιδιαίτερο πρόβλημα για την Επιτροπή.

3.2 Τύχη των τροπολογιών που υπέδειξε το Ευρωπαϊκό Κοινοβούλιο σε πρώτη ανάγνωση

Από τις 5 συνολικά τροπολογίες, οι τροπολογίες με αριθμό 1, 2, 3 και 5 έγιναν δεκτές από την Επιτροπή ως είχαν και συμπεριλήφθηκαν στην κοινή θέση.

Η τροπολογία υπ' αριθμό 4 περιλάμβανε 2 ξεχωριστά μέτρα: -

* Tο πρώτο αφορούσε την επέκταση του προγράμματος για την περίοδο 2003 - 2007 πέρα από τις ισχύουσες δημοσιονομικές προοπτικές. Για το λόγο αυτό, η Επιτροπή δεν μπορεί να αποδεχθεί την τροπολογία του ΕΚ. το κείμενο που το αντικατέστησε και περιλαμβάνεται στην κοινή θέση του Συμβουλίου γίνεται δεκτό από την Επιτροπή.

* Tο δεύτερο αφορούσε αύξηση του λειτουργικού προϋπολογισμού του προγράμματος. Το Συμβούλιο δεν δέχεται την τροπολογία αυτή στην κοινή του θέση και η Επιτροπή συμφωνεί.

3.3 Nέες διατάξεις που εισήγαγε το Συμβούλιο και θέση της Επιτροπής επ' αυτών

Οι τροποποιήσεις που επέφερε το Συμβούλιο συνιστούν σε μεγάλο βαθμό αποσαφηνίσεις τεχνικού χαρακτήρα, όπως αναφέρεται ανωτέρω. Το Συμβούλιο απέρριψε την αύξηση του προϋπολογισμού για το πρόγραμμα αυτό και διατήρησε το ποσό που πρότεινε αρχικά η Επιτροπή. Η Επιτροπή συμφωνεί.

4- ΣΥΜΠΕΡΑΣΜΑ

Η Επιτροπή μπορεί να αποδεχθεί την κοινή θέση.
Σχέδιο ΔΗΛΩΣΗ ΤΗΣ ΜΕΙΚΤΗΣ ΕΠΙΤΡΟΠΗΣ ΤΟΥ ΕΟΧ σχετικά με τη συμφωνία ΕΟΧ - Παράρτημα ΙΙ, κεφάλαιο XIV - όσον αφορά τις ρήτρες επανεξέτασης στον τομέα των λιπασμάτων - Σχέδιο κοινής δήλωσης της Κοινότητας

(υποβάλλεται από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Οι χώρες ΕΖΕΣ του ΕΟΧ είχαν πάντοτε το δικαίωμα να περιορίζουν την πρόσβαση στην αγορά τους λιπασμάτων που περιείχαν κάδμιο. Η Αυστρία, η Φινλανδία και η Σουηδία διατήρησαν αυτό το δικαίωμα με την προσχώρησή τους στην ΕΕ.

2. Η Μεικτή Επιτροπή, κατά την 62η συνεδρίασή της στις 26 Μαρτίου 1999, εξέδωσε κοινή δήλωση με το ίδιο περιεχόμενο πλην των ημερομηνιών.

3. Η ουσία της προτεινόμενης κοινής δήλωσης αναφέρεται στην εσωτερική ρύθμιση της Κοινότητας όσον αφορά τα τρία προαναφερόμενα κράτη μέλη.

4. Κατά την έννοια του άρθρου 1 παράγραφος 3 στοιχείο α) του κανονισμού (ΕΚ) αριθ. 2894/94 του Συμβουλίου σχετικά με ορισμένες λεπτομέρειες εφαρμογής της συμφωνίας ΕΟΧ, το Συμβούλιο καθορίζει τη θέση της Κοινότητας όσον αφορά τις αποφάσεις αυτές.

5. Το Συμβούλιο καλείται να εγκρίνει το συνημμένο σχέδιο κοινής δήλωσης με σκοπό την έκδοσή της από τη Μεικτή Επιτροπή του ΕΟΧ. Η Επιτροπή ελπίζει ότι θα είναι σε θέση να παρουσιάσει τη θέση της Κοινότητας στη Μεικτή Επιτροπή του ΕΟΧ το Νοέμβριο του 2002.

ΕΥΡΩΠΑΪΚΟΣ ΟΙΚΟΝΟΜΙΚΟΣ ΧΩΡΟΣ Η ΜΕΙΚΤΗ ΕΠΙΤΡΟΠΗ ΤΟΥ ΕΟΧ

Koινή δήλωση σχετικά με τη συμφωνία ΕΟΧ - Παράρτημα ΙΙ, κεφάλαιο XIV - όσον αφορά τις ρήτρες επανεξέτασης στον τομέα των λιπασμάτων

Σημείο 1: Οδηγία 76/116/ΕΟΚ του Συμβουλίου της 18ης Δεκεμβρίου 1975 περί προσεγγίσεως των νομοθεσιών των κρατών μελών περί λιπασμάτων (EE L 24, 30.1.1976, σ. 21)

Με βάση την προσαρμογή της εν λόγω οδηγίας τα κράτη της ΕΖΕΣ μπορούν να περιορίζουν την πρόσβαση στην αγορά τους σύμφωνα με τις απαιτήσεις της νομοθεσίας τους που ίσχυε κατά την ημερομηνία ενάρξεως ισχύος της συμφωνίας ΕΟΧ σχετικά με το κάδμιο που υπάρχει στα λιπάσματα. Τα συμβαλλόμενα μέρη επανεξέτασαν από κοινού την κατάσταση το 2001.

Με βάση την επανεξέταση αυτή, τα συμβαλλόμενα μέρη συμφώνησαν να παρατείνουν την προαναφερόμενη κατάσταση. Νέα κοινή επανεξέταση θα πραγματοποιηθεί το 2005.
ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ σχετικά με το διορισμό του Προέδρου του Τμήματος Προσφυγών του Κοινοτικού Γραφείου Φυτικών Ποικιλιών και του αναπληρωτή του

Το άρθρο 47 παράγραφος 1 του κανονισμού (ΕΚ) αριθ. 2100/94 του Συμβουλίου της 27ης Ιουλίου 1994 για τα κοινοτικά δικαιώματα επί φυτικών ποικιλιών [1], όπως τροποποιήθηκε τελευταία από τον κανονισμό (ΕΚ) αριθ. 2506/95 του Συμβουλίου της 25ης Οκτωβρίου 1995 [2], ορίζει ότι τους Προέδρους των Τμημάτων Προσφυγών του Κοινοτικού Γραφείου Φυτικών Ποικιλιών και τους αναπληρωτές τους διορίζει το Συμβούλιο από κατάλογο υποψηφίων για κάθε πρόεδρο και κάθε αναπληρωτή, που προτείνεται από την Επιτροπή, αφού ληφθεί η γνώμη του Διοικητικού Συμβουλίου. Η θητεία τους είναι πενταετής και μπορεί να ανανεωθεί.

[1] ΕΕ L 227, 1.9.1994, σ. 1.

[2] ΕΕ L 258, 28.10.1995, σ. 3.

Οι θητείες της σημερινής προέδρου και του αναπληρωτή της έληξαν στις 15 Σεπτεμβρίου 2002.

Με την παρούσα ανακοίνωση προς το Συμβούλιο, η Επιτροπή προτείνει, σύμφωνα με τις διατάξεις του άρθρου 47 του προαναφερόμενου κανονισμού, τους πίνακες υποψηφίων για τις δύο κενές θέσεις.

Η Επιτροπή έλαβε 15 υποψηφιότητες, μετά από πρόσκληση εκδήλωσης ενδιαφέροντος για διορισμό στη θέση του Προέδρου του Τμήματος Προσφυγών και του αναπληρωτή του, που δημοσιεύθηκε στην Επίσημη Εφημερίδα [3]. Μία από τις ληφθείσες υποψηφιότητες δεν μπορούσε να γίνει δεκτή.

[3] ΕΕ C 141 A/1, 14.6.2002, σ. 1.

Μετά τη συνεδρίασή του της 5ης Σεπτεμβρίου 2002, το Διοικητικό Συμβούλιο του Κοινοτικού Γραφείου Φυτικών Ποικιλιών διατύπωσε τη γνώμη του επί των προκαταρκτικών πινάκων υποψηφίων για τις θέσεις του προέδρου και αναπληρωτή του, που υπεβλήθησαν από την Επιτροπή. Η Επιτροπή αποφάσισε να επικυρώσει την γνώμη του Διοικητικού Συμβουλίου. Οι πίνακες του παραρτήματος 1 και του παραρτήματος 2 της παρούσας ανακοίνωσης προς το Συμβούλιο περιλαμβάνουν 3 υποψηφίους για τη θέση του Προέδρου και 2 υποψηφίους για τη θέση του αναπληρωτή του, με αλφαβητική σειρά των ονομάτων.

ΠΑΡΑΡΤΗΜΑ 1

Πίνακας των υποψηφίων για διορισμό/επαναδιορισμό ως Προέδρου του Τμήματος Προσφυγών του Κοινοτικού Γραφείου Φυτικών Ποικιλιών, με αλφαβητική σειρά του επωνύμου :

Κος GOEBEL, Frank Peter

Κος MILLETT, Timothy Patrick

Κα WINKLER, Gabriele

ΠΑΡΑΡΤΗΜΑ 2

Πίνακας των υποψηφίων για διορισμό/επαναδιορισμό ως Αναπληρωτή του Προέδρου του Τμήματος Προσφυγών του Κοινοτικού Γραφείου Φυτικών Ποικιλιών, με αλφαβητική σειρά του επωνύμου :

Κος KΦLLER, Michael

Κος MILLETT, Timothy Patrick
ΓΝΩΜΗ ΤΗΣ ΕΠΙΤΡΟΠΗΣ δυνάμει του άρθρου 245, δεύτερο εδάφιο, της συνθήκης ΕΚ, για το σχέδιο απόφασης του Συμβουλίου, σχετικά με την τροποποίηση του άρθρου 20 του πρωτοκόλλου περί του οργανισμού του Δικαστηρίου

1. Όπως αναφέρει το Δικαστήριο στην αιτιολογική έκθεση της απόφασής του της 17ης Οκτωβρίου 2001 [1], η προταθείσα τροποποίηση απαιτείται με την έναρξη ισχύος της συμφωνίας που συνάφθηκε από το Συμβούλιο το 1999 με τη Δημοκρατία της Ισλανδίας και το Βασίλειο της Νορβηγίας σχετικά με τη σύνδεση των εν λόγω χωρών προς τη θέση σε ισχύ, την εφαρμογή και την περαιτέρω ανάπτυξη του κεκτημένου Σένγκεν (ΕΕ L 176 της 10ης Ιουλίου 1999, σ.36) της οποίας το άρθρο 9, παράγραφος 2, προβλέπει τη δυνατότητα, για τα δύο αυτά τρίτα κράτη, να συμμετέχουν στις διαδικασίες εκδόσεως προδικαστικών αποφάσεων ενώπιον του Δικαστηρίου.

[1] Έγγραφο 12991/01 του Συμβουλίου της 19ης Οκτωβρίου 2001

2. Μία αντίστοιχη της προταθείσας τροποποίηση, είχε επέλθει στο άρθρο 20 του οργανισμού του Δικαστηρίου, ώστε να επιτρέπει στα κράτη μέλη της συμφωνίας για τον Ευρωπαϊκό Οικονομικό Χώρο, καθώς και στην αρχή εποπτείας ΕΖΕΣ, να συμμετέχουν στις διαδικασίες εκδόσεως προδικαστικών αποφάσεων ενώπιον του Δικαστηρίου.

3. Η προταθείσα διατύπωση θα επιτρέψει να αποφευχθεί μία τροποποίηση του άρθρου 20 του οργανισμού, κατά την έναρξη ισχύος οποιασδήποτε νέας συμφωνίας προβλέπει τη συμμετοχή τρίτων κρατών στη διαδικασία εκδόσεως προδικαστικών αποφάσεων.

Η Επιτροπή σημειώνει τη συμφωνία της σχετικά με το κείμενο που προτάθηκε από το Δικαστήριο.
ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την κοινή θέση του Συμβουλίου για την έκδοση οδηγίας του Ευρωπαϊκού Κοινοβουλίου και του Συμβουλίου για την τροποποίηση των οδηγιών του Συμβουλίου 90/425/ΕΟΚ και 92/118/ΕΟΚ όσον αφορά τους υγειονομικούς κανόνες για τα ζωικά υποπροϊόντα

1. ΙΣΤΟΡΙΚΟ

Ημερομηνία διαβίβασης της πρότασης στο ΕΚ και στο Συμβούλιο (έγγραφο COM(2000) 573 τελικό 2000/0230 COD): // 19.10.2000.

Ημερομηνία γνωμοδότησης της Οικονομικής και Κοινωνικής Επιτροπής: // 26.4.2001.

Ημερομηνία γνωμοδότησης του Ευρωπαϊκού Κοινοβουλίου, πρώτη ανάγνωση: // 12.6.2001.

Ημερομηνία έκδοσης της κοινής θέσης: // 20.11.2001.

2. ΣΤΟΧΟΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Η πρόταση αυτή προβαίνει στις απαραίτητες αλλαγές στις οδηγίες 90/425/ΕΟΚ και 92/118/ΕΟΚ, κατόπιν της έκδοσης του κανονισμού σχετικά με τα ζωικά υποπροϊόντα που δεν προορίζονται για ανθρώπινη κατανάλωση, έτσι ώστε να αποφεύγεται η αλληλοκάλυψη μεταξύ του κανονισμού και των δύο οδηγιών.

3. ΣΧΟΛΙΑ ΣΧΕΤΙΚΑ ΜΕ ΤΗΝ ΚΟΙΝΗ ΘΕΣΗ

Καθώς το Συμβούλιο συμφωνεί με το Ευρωπαϊκό Κοινοβούλιο σχετικά με μια προγενέστερη ημερομηνία θέσης σε ισχύ του κανονισμού σχετικά με τα ζωικά υποπροϊόντα που δεν προορίζονται για ανθρώπινη κατανάλωση, η κοινή θέση θεσπίζει ότι η ημερομηνία θέσης σε ισχύ αυτής της οδηγίας πρέπει να αντιστοιχεί προς την ημερομηνία εφαρμογής του κανονισμού.

Περαιτέρω, καθώς το Συμβούλιο συμφωνεί να διασαφηνίσει στο πεδίο εφαρμογής του κανονισμού σχετικά με τα ζωικά υποπροϊόντα ότι τα κράτη μέλη μπορούν να ρυθμίζουν την εισαγωγή και την διάθεση στην αγορά των προϊόντων για τα οποία τα παραρτήματα του κανονισμού δεν προβλέπουν κανόνες, η κοινή θέση τροποποιεί το άρθρο 3 της οδηγίας 92/118/ΕΟΚ έτσι ώστε να καταργηθεί ο παρόμοιος κανόνας.

Η Επιτροπή δεν έχει αντίρρηση ως προς την παραπάνω θέση του Συμβουλίου.

4. ΣΥΜΠΕΡΑΣΜΑ

Η Επιτροπή υποστηρίζει το κείμενο της Προεδρίας σχετικά με την κοινή θέση.
Σχέδιο ΑΠΟΦΑΣΗΣ ΤΗΣ ΜΕΙΚΤΗΣ ΕΠΙΤΡΟΠΗΣ ΤΟΥ ΕΟΧ για την τροποποίηση του πρωτοκόλλου 31 της συμφωνίας ΕΟΧ σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών - Σχέδιο της Κοινής Θέσης της Κοινότητας

(υποβληθέν από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Το πρωτόκολλο 31 της συμφωνίας ΕΟΧ περιέχει ειδικές διατάξεις σχετικά με τη συνεργασία μεταξύ της Κοινότητας και των κρατών ΕΟΧ ΕΖΕΣ εκτός του πλαισίου των τεσσάρων ελευθεριών.

2. Το συνημμένο σχέδιο απόφασης της Μικτής Επιτροπής του ΕΟΧ αποβλέπει στην τροποποίηση του πρωτοκόλλου 31 ούτως ώστε να επεκταθεί η συνεργασία στον τομέα της κοινωνικής πολιτικής. Προβλέπει πλαίσιο συνεργασίας και καθορίζει τους όρους εφαρμογής για την πλήρη συμμετοχή των κρατών ΕΟΧ ΕΖΕΣ στα κοινοτικά προγράμματα και δράσεις στον τομέα αυτό:

- 32001 D 0903: Απόφαση 2001/903/EK του Συμβουλίου, της 3ης Δεκεμβρίου 2001, για το ευρωπαϊκό έτος των ατόμων με ειδικές ανάγκες 2003 (EE L 335 της 19.12.2001, σ. 15).

3. Σύμφωνα με το άρθρο 1 παράγραφος 3 στοιχείο β) του κανονισμού (ΕΚ) αριθ. 2894/94 του Συμβουλίου σχετικά με ορισμένες λεπτομέρειες εφαρμογής της συμφωνίας ΕΟΧ, το Συμβούλιο καθορίζει τη θέση της Κοινότητας όσον αφορά τις αποφάσεις αυτές κατόπιν προτάσεως της Επιτροπής.

4. Το σχέδιο απόφασης της Μικτής Επιτροπής του ΕΟΧ υποβάλλεται προς έγκριση στο Συμβούλιο. Η Επιτροπή ελπίζει ότι, τον Μάιο του 2002, θα μπορέσει να παρουσιάσει τη θέση της Κοινότητας στη Μικτή Επιτροπή του ΕΟΧ.

Σχέδιο ΑΠΟΦΑΣΗΣ ΤΗΣ ΜΕΙΚΤΗΣ ΕΠΙΤΡΟΠΗΣ ΤΟΥ ΕΟΧ για την τροποποίηση του πρωτοκόλλου 31 της συμφωνίας ΕΟΧ σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών

Η ΜΙΚΤΗ ΕΠΙΤΡΟΠΗ TOY ΕΟΧ,

Έχοντας υπόψη:

τη συμφωνία για τον Ευρωπαϊκό Οικονομικό Χώρο, όπως τροποποιήθηκε με το πρωτόκολλο προσαρμογής της συμφωνίας για τον Ευρωπαϊκό Οικονομικό Χώρο, εφεξής 'η συμφωνία', και ιδίως τα άρθρα 86 και 98,

Εκτιμώντας τα εξής:

(1) Το πρωτόκολλο 31 της συμφωνίας τροποποιήθηκε με την απόφαση αριθ. .../... της ... [1] της Μικτής Επιτροπής του ΕΟΧ.

[1] ΕΕ L ...

(2) Η απόφαση 2001/903/ΕΚ του Συμβουλίου, της 3ης Δεκεμβρίου 2001, για το ευρωπαϊκό έτος των ατόμων με ειδικές ανάγκες 2003 [2] πρέπει να ενσωματωθεί στη συμφωνία,

[2] ΕΕ L 335 της 19.12.2001, σ. 15.

ΑΠΟΦΑΣΙΖΕΙ:

Άρθρο 1

Στο άρθρο 5 παράγραφος 8 του πρωτοκόλλου 31 της συμφωνίας, προστίθεται η ακόλουθη περίπτωση:

'- 32001 D 0903: Απόφαση 2001/903/EK του Συμβουλίου, της 3ης Δεκεμβρίου 2001, για το ευρωπαϊκό έτος των ατόμων με ειδικές ανάγκες 2003 (EE L 335 της 19.12.2001, σ. 15).'

Άρθρο 2

Η παρούσα απόφαση αρχίζει να ισχύει την [...], υπό την προϋπόθεση ότι έχουν πραγματοποιηθεί προς τη Μικτή Επιτροπή του ΕΟΧ όλες οι κοινοποιήσεις που προβλέπονται στο άρθρο 103, παράγραφος 1 της συμφωνίας [3].

[3] [Δεν έχουν αναφερθεί συνταγματικές απαιτήσεις.] [Έχουν αναφερθεί συνταγματικές απαιτήσεις.]

Άρθρο 3

Η παρούσα απόφαση δημοσιεύεται στο τμήμα για τον ΕΟΧ και στο συμπλήρωμα για τον ΕΟΧ της Επίσημης Εφημερίδας των Ευρωπαϊκών Κοινοτήτων.

Βρυξέλλες, [...].

Για τη Μικτή Επιτροπή του ΕΟΧ

Ο Πρόεδρος [...]

Οι Γραμματείς της Μικτής Επιτροπής του ΕΟΧ [...]